“Moya wa boammaaruri” o ne wa tshololwa mo godimo ga barutwa ba ka nna 120 fa ba ne ba kolobediwa ka moya o o boitshepo ka Pentekosete ya 33 C.E. fa ba ne ba phuthegile mo kamoreng e e kwa godimo kwa Jerusalema. (Ditiro 2:1-4) Moaposetoloi Petere e ne e le mongwe wa ba ba neng ba le gone mo moletlong ono wa ngwaga le ngwaga. E re ka Petere a ne a tletse moya o o boitshepo, o ne a “ema ka dinao” a tlhalosa kana a phepafatsa boammaaruri jo bo rileng malebana le Jesu. Ka sekai, o ne a tlhalosa kafa “Jesu Monasaretha” a neng a “godisediwa kwa seatleng sa moja sa Modimo” ka teng. (Ditiro 2:14, 22, 33) Moya wa Modimo o ile wa tlhotlheletsa Petere gape gore a bolelele bareetsi ba Bajuda jaana ka bopelokgale: “A ntlo yotlhe ya Iseraele ruri e itse gore Modimo o ne wa mo dira Morena le Keresete, Jesu yono yo lo neng lwa mmapola.” (Ditiro 2:36) Ka ntlha ya molaetsa wa ga Petere o o tlhotlheleditsweng ka moya o o boitshepo, batho ba ba ka nnang dikete di le tharo ba ne ba “amogela lefoko la gagwe ka pelo yotlhe” mme ba kolobediwa. Ka tsela eno, moya wa Modimo o o boitshepo o ne wa thusa go ba kaela mo boammaaruring.—Ditiro 2:37-41.